พักหนี้ดีอลหม่านวิรุฬหัก"ทนุศักดิ์"
“วิรุฬ” เรียก สศค. สคร.ถกหนักนโยบายพักหนี้ หวั่นธนาคารรัฐขาดทุน
20 มี.ค. 2555

“วิรุฬ” เรียก สศค. สคร.ถกหนักนโยบายพักหนี้ หวั่นธนาคารรัฐขาดทุน
แหล่งข่าวกระทรวงการคลังเปิดเผยว่า ในสัปดาห์นี้ นายวิรุฬเตชะไพบูลย์ รมช.คลัง ที่กำกับดูธนาคารรัฐหลายแห่ง ได้เรียกนาย สมชัย สัจจพงษ์ ผู้อำนวยการสำนัก งานเศรษฐกิจการคลัง (สศค.) และนายประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ที่เป็นหน่วยงานกำกับดูแลภาพรวมการดำเนินงานของธนาคารเฉพาะกิจของรัฐ เพื่อหารือผลกระทบของนโยบายพักหนี้ดี รายละไม่เกิน 5 แสนบาท ของนายทนุศักดิ์ เล็กอุทัย รมช.คลัง นั้น มีมากน้อยขนาดไหน
ทั้งนี้ เพราะที่ผ่านมานายวิรุฬ แม้ว่าจะมาจากพรรคเพื่อไทย แต่ไม่เห็นด้วยกับนโยบายพักหนี้ลูกหนี้ดี เพราะจะทำให้เกิดหนี้เสียเป็นภาระสำรอง การสูญเสียรายได้จำนวนมากจนทำให้บางแห่งถึงกับขาดทุน
แหล่งข่าวเปิดเผยว่า แม้ว่าล่าสุดได้มีการปรับชื่อเป็นให้รางวัลลูกหนี้ดี ที่จะจำกัดลูกหนี้ดีที่จะได้รับสิทธิ จะต้องเป็นลูกหนี้เงินกู้ประกอบอาชีพเท่านั้น ลูกหนี้กู้ซื้อบ้าน ซื้อรถ จะไม่ได้รับสิทธิ
อย่างไรก็ตาม นายวิรุฬก็ยังเป็นห่วงว่าจะกระทบการดำเนินงานของธนาคารรัฐมาก จึงเรียก สศค. และ สคร.มาหารืออีกครั้ง เพราะนโยบายนี้ทำให้ธนาคารรัฐอ่อนแอ การนำส่งเงินเข้าคลังก็ลดน้อยลง